HR Službeni list Europske unije C 329/17

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2015/C 329/05)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

„BRABANTSE WAL ASPERGES”

EU br.: NL-PDO-0005-01177 – 6.11.2013.

ZOI ( X ) ZOZP ( )

1. Naziv

„Brabantse Wal asperges”

2. Država članica ili treća zemlja

Nizozemska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6.: Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Općenito

Oznaka „Brabantse Wal asperges” odnosi se na jestive izboje šparoga koje rastu u Brabantse Walu. Naziv se odnosi isključivo na svježe šparoge iz prvog razreda kvalitete.

Šparoge „Brabantse Wal asperges” jestivi su izboji biljke šparoge (Asparagus officinalis) koji se na tržište stavljaju oguljeni ili neoguljeni.

Šparoge „Brabantse Wal asperges” stavljaju se na tržište s trima ocjenama prvog razreda i moraju imati sljedeća obilježja kvalitete u pogledu debljine i boje:

— A bijela= debljina od 16 do 22 mm

— AA bijela= debljina od 22 do 28 mm

— AAA bijela= debljina od više od 28 mm

Najveće je dopušteno odstupanje debljine 1 mm za 10 % mase serije.

Dužina šparoga varira između 20 i 24 cm. Najveća je dopuštena razlika u dužini po određenoj količini 2 cm.

Kako bi ih se moglo svrstati u prvi razred kvalitete, šparoge moraju biti ravne, jasnog bijelog pravilnog vanjskog oblika i dugačke najmanje 20 cm. Ne smiju biti blijede ni otvorene pri vrhu, ne smiju biti šuplje ni oštećene i ne smiju po sebi imati „hrđu” (smeđe mrlje).

Organoleptična svojstva

Karakteristike okusa

Šparoge „Brabantse Wal asperges” okusom se razlikuju od drugih šparoga jer su blago slane i vrlo rijetko gorke.

Karakteristike izgleda

Vanjski je dio šparoga bijele boje.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Uzgoj i branje moraju provoditi isključivo sami uzgajivači na tom zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Kako bi se zajamčila kvaliteta, svježina i regionalna povezanost šparoga, nakon branja mora ih se u roku od četiri sata uskladištiti u hladnjak na 4 °C.

Ne primjenjuju se tehnike obrade ni konzerviranja, osim guljenja ako to želi kupac.

Šparoge pakira uzgajivač kako bi se zajamčilo njihovo podrijetlo i prepoznatljivost te očuvala njihova kvaliteta. Kvaliteta nepakiranih šparoga smanjuje se 12 sati nakon branja jer se isušuju i blijede.

Šparoge su potrošačima i ugostiteljima dostupne u različitim jedinicama mase: neoguljene u plastičnim vrećicama ili oguljene u zapečaćenim plastičnim posudama.

3.6. Posebna pravila za označivanje proizvoda na koji se odnosi registrirani naziv

Na pakiranju šparoga oznake „Brabantse Wal asperges” mora se nalaziti etiketa s logotipom Beschermde Oorsprongsbenaming (BOB) (Zaštićena oznaka izvornosti (ZOI)) EU-a i logotip prikazan u nastavku.

4. Sažet opis određenog zemljopisnog područja

Određeno zemljopisno područje u kojem se uzgajaju šparoge „Brabantse Wal asperges” smješteno je na jugozapadu pokrajine Sjeverni Brabant u općinama Bergen op Zoom, Woensdrecht (plantaža Wouwse, uključujući park prirode Kalmthoutse Heide) i dio općina Steenbergen i Roosendaal. To se područje naziva „Brabantse Wal”.

5. Povezanost sa zemljopisnim područjem

Šparoge „Brabantse Wal asperges” imaju nježan i blag okus s malo gorčine ili bez nje. Početni doživljaj okusa varira od slanog do blago slatkog u nekim slučajevima. Njihova profinjena aroma bez prevladavajućih nota omogućuje da ih se priprema na brojne načine te upotrebljava u velikom broju jela. Zbog tog se okusa šparoge „Brabantse Wal asperges” razlikuju od ostalih šparoga.

Naziv „Brabantse Wal asperges” godinama se izravno povezuje sa zemljopisnim područjem „Brabantse Wal”. „Brabantse Wal” posebno je kulturno-povijesno i geološko područje smješteno u jugozapadnom dijelu Brabanta. To se zemljopisno područje razlikuje od okolnih područja jer je smješteno na uzvisini („de wal” znači greben). Do toga je došlo zbog nakupljanja pješčanih sedimenata.

Pješčano tlo područja „Brabantse Wal” lagano je i dobro isušeno te je povoljne strukture za uzgoj šparoga „Brabantse Wal asperges” jer niska razina otpora mekog pješčanog tla šparogama omogućuje da se razvijaju.

„Brabantse Wal” najstarije je područje uzgoja u Nizozemskoj, a Bergen op Zoom bio je do i tijekom 1950-ih godina najveće područje uzgoja šparoga u Nizozemskoj.

Područje uzgoja obuhvaća oko 40 ha.

Zemljopisno područje odlikuje se blagom, morskom klimom. Na tu blagu morsku klimu snažno utječe topla golfska struja obližnjeg Atlantskog oceana koja isto tako zagrijava i Sjeverno more. To dovodi i do prevladavajućeg zapadnog do jugozapadnog vjetra koji cijelom području „Brabantse Wal” donosi relativno suh, slani morski zrak iz Zeelanda. Taj vjetar „udara” u „Brabantse Wal”. Vlaga preostala iz slanog morskog zraka sliježe se na pješčano tlo područja „Brabantse Wal” i utječe na slani okus šparoga „Brabantse Wal asperges”.

Voda je jedan od čimbenika koji utječu na okus šparoga. Slana podzemna voda koja prati prirodni podzemni tok od parka prirode „Kalmthoutse Heide” kroz „Brabantse Wal” prema Zeelandu glavni je izvor hranjivih tvari za šparoge, koje sadržavaju 95 % vode. Topljivi minerali u pješčanom tlu, prirodno prisutni u vodi, pojačavaju slani okus šparoga. Dodatnim navodnjavanjem to bi se svojstvo oslabilo. Stoga se gotovo nikad ne provodi dodatno navodnjavanje. Isto tako nije potrebno dodavati sol jelima pripremljenima od tih šparoga.

Za posebne karakteristike šparoga „Brabantse Wal asperges” osim klime i tla na području uzgoja zaslužna je i duga tradicija uzgoja šparoga u toj regiji te vještine uzgajivača koji ih sad već generacijama uzgajaju.

Šparoge „Brabantse Wal asperges” na tom se području uzgajaju već desetljećima.

U računovodstvenim knjigama samostana u Huijbergenu čak se spominje kupnja noža za šparoge 1685.

Šparoge „Brabantse Wal asperges” uzgajaju se isključivo na hladnom i bogatom tlu (beru se od sredine travnja do kraja lipnja) na održiv način.

Šparoge se uzgajaju u tlu ispod velikih nasipa zemlje. Budući da do tih gomila ne prodire Sunčeva svjetlost, izboji koji rastu prema gore ne poprimaju zelenu boju, već ostaju bijeli.

Lišće zrelih šparoga ostavlja se na poljima do jeseni čime se šparogama omogućuje da upijaju tvari za gnojenje koje proizvodi sama biljka.

Lišće se uklanja kasno ujesen, a u proljeće se sadi nova lijeha šparoga.

Šparoge „Brabantse Wal asperges” beru se ručno, ponekad uz upotrebu kolica za berbu koja odižu plastične navlake kojima su šparoge prekrivene te ih zatim vraćaju. Berba se odvija od sredine travnja do kraja lipnja.

Za uzgoj šparoga „Brabantse Wal asperges” potrebno je mnogo truda, znanja i iskustva uzgajivača.

Prisutnost relativno suhog, slanog morskog zraka znači da se šparoge „Brabantse Wal asperges” odlikuju niskim rizikom od bolesti zbog čega se upotrebljava manje kemikalija za zaštitu biljaka nego u uzgoju šparoga na drugim područjima.

Pomnim praćenjem biljaka isto se tako izbjegava nepotrebna upotreba proizvoda za zaštitu biljaka. Te se kemikalije upotrebljavaju samo ako je potrebno, a ne u skladu s određenim rasporedom, kako je inače uobičajeno u uzgoju šparoga.

Upotrebom manje kemikalija za zaštitu biljaka no što je uobičajeno za uzgoj šparoga na drugim područjima pridonosi se posebnom okusu šparoga „Brabantse Wal asperges”.

Uzgajivači isto tako redovito uzimaju uzorke tla radi provjere ravnoteže minerala u tlu. Zbog toga se gnojiva upotrebljavaju samo ako je potrebno.

Izbjegavanjem nepotrebnih intervencija u prirodni proces rasta šparoga dobiva se jak usjev koji je otporniji na bolesti od ostalih vrsta šparoga i koji zadržava svoja organoleptična svojstva.

Upućivanje na objavljenu specifikaciju proizvoda

(članak 6. stavak 1. drugi podstavak ove Uredbe)

http://eu-streekproducten.nl/sites/default/files/Productdossier_BWA%20_12022015.pdf

(1) SL L 343, 14.12.2012., str. 1.